‘અભિયાન’ સાથે ભૈયુજી મહારાજની મુલાકાત એક ઇન્ટરવ્યૂ દરમિયાન સહ્યાદ્રિ ગેસ્ટ હાઉસમાં થઈ હતી. યુવાન અને આધ્યાત્મિક ગુરુ અને તે પણ દરેક રાજકીય મંત્રીના, તે જોઈને મેં તેમને પૂછ્યું હતું કે, શું આપ માત્ર રાજકીય ગુરુ જ છો. ત્યારે તે હસ્યા, પરંતુ હું તેમને પ્રશ્ન પૂછતી રહી ત્યારે તેમણે મને દીદી કહીને સંબોધી અને કહ્યું કે તમે મને ખૂબ જ ઊલટ-સૂલટ પ્રશ્ન પૂછી રહ્યા છો, કારણ કે તમે હાલમાં એક પત્રકારની ભૂમિકા નિભાવી રહ્યા છો, પરંતુ હું જાણુ છું કે તમે પણ સૂર્યભક્ત છો. ત્યાર પછી અમે એકબીજા સામે જોઈને હસ્યા અને અમારો ફોન પર વાત કરવાનો દોર શરૃ થયો. ક્યારેક તેઓ ફોન પર દેશ પર લખેલી કવિતાઓ સંભળાવતા, તો ક્યારેક દિલમાં છુપાયેલું દર્દ પણ વહેંચતા. એકવાર તેમણે કહ્યંુ કે, દીદી આધ્યાત્મિક ક્ષેત્રમાં આવીને દરેકના પ્રશ્નોનું નિરાકરણ કરવું તે ખૂબ કઠિન છે. હું દરેક વ્યક્તિનાં દુઃખો લઈને ટ્રેનથી લાંબી યાત્રા પર નીકળી પડ્યો છું. જેમની મુશ્કેલી હલ થાય છે તે ટ્રેનમાંથી ઊતરી જાય છે, પરંતુ મારી યાત્રા ક્યારેય પૂર્ણ નથી થતી. ઘણી મુશ્કેલ સફર છે.